PSTC พลิกกำไร
แล้วในที่สุดผลประกอบการไตรมาสแรกปี 2559 ของ PSTC มีการรายงานผลออกมาอย่างราบรื่น เป็นไปทิศทางที่เป็นบวก เนื่องจากบริษัทพลิกเป็นกำไรจากงวดเดียวกันของปีก่อนที่ขาดทุน
20 พ.ค. 2559

–คุณค่าบริษัท–
 
แล้วในที่สุดผลประกอบการไตรมาสแรกปี 2559 ของ บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC มีการรายงานผลออกมาอย่างราบรื่น เป็นไปทิศทางที่เป็นบวก เนื่องจากบริษัทพลิกเป็นกำไรจากงวดเดียวกันของปีก่อนที่ขาดทุน
โดยผลการดำเนินงานงวดไตรมาส 1 สิ้นสุดวันที่ 31 มีนาคม 2559 บริษัทมีรายได้รวมขยับขึ้นมาอยู่ที่ 113.82 ล้านบาท จากงวดเดียวกันของปีก่อน 92.61 ล้านบาท เป็นผลจากรายได้การขายและให้บริการในโครงการ Solar Farm ของหน่วยราชการทหารที่เพิ่มขึ้น ประกอบกับรายได้จากการขายไฟฟ้าปรับเพิ่มขึ้น จากการรับรู้รายได้บางส่วนของโรงไฟฟ้าชีวภาพที่เพิ่งเข้าซื้อในช่วงเดือนก.พ.16 และบันทึกรายได้จากการขายเงินลงทุนมูลค่า 10.8 ล้านบาท ส่งผลให้บริษัทพลิกกำไร 12.98 ล้านบาท หรือ 0.0036 บาทต่อหุ้น จากงวดเดียวกันของปีก่อนที่ขาดทุน 2.21 ล้านบาท หรือ 0.0010 บาทต่อหุ้น
เมื่อวิเคราะห์ฐานะทางการเงินของบริษัทเพื่อเป็นส่วนหนึ่งในการตัดสินใจต่อการลงทุนของนักลงทุน ก็พบว่า ฐานะทางการเงินของบริษัทยังคงแข็งแก่งเป็นอย่างมาก เพราะบริษัทมีสินทรัพย์หมุนเวียนมากถึง 729.67 ล้านบาท เมื่อนำมาเทียบกับหนี้สินหมุนเวียนเพียง 256.72 ล้านบาท ได้ค่า CURRENT RATIO อยู่ที่ระดับ 2.85 เท่า แสดงว่า ฐานะทางการเงินของบริษัทมีมากเกินความจำเป็น  จนอาจเกิดปัญหาทุนจม
ส่วนปัญหาหนี้สินของบริษัทยังไม่มีอะไรที่ต้องเป็นห่วง เพราะเป็นหนี้สินเล็กๆ น้อยๆ ทั้งนั้น  ซึ่งเห็นได้จากตัวเลขหนี้สินรวมที่มีเพียง 342.91 ล้านบาท และเมื่อนำมาเทียบกับส่วนของผู้ถือหุ้นที่มีมากถึง 1,433.20  ล้านบาท ได้ค่า D/E อยู่ที่ระดับ 0.24 เท่า นั้นหมายความว่า บริษัทแทบไม่มีหนี้สินใดๆ มารบกวน
นอกจากนี้ นักวิเคราะห์ บล.โนมูระ พัฒนสิน คาดผลประกอบการในไตรมาส 2 ปี 59 ปรับตัวดีขึ้นต่อเนื่อง จากแรงหนุนบันทึกรายได้จาก Backlog งานติดตั้งและจำหน่ายระบบไฟฟ้าให้แก่หน่วยงานภาครัฐ ประกอบกับรายได้บางส่วนจากโรงไฟฟ้าก๊าซชีวภาพ 3 แห่ง กำลังการผลิต 6.51 เมกะวัตต์ ที่เข้าซื้อเมื่อเดือนก.พ.16 เนื่องจาก ปิดปรับปรุงเพื่อเพิ่มประสิทธิภาพของโรงไฟฟ้า โดยใช้ระยะเวลาราว 4 เดือน ซึ่งจะแล้วเสร็จและบันทึกรายได้เต็มอัตราในช่วงไตรมาส 3 ปี 59 เป็นต้นไป
ประกอบกับ PSTC ชนะการจับสลาก Solar Farm ของหน่วยสหกรณ์การเกษตรจำนวน 2 โครงการ กำลังการผลิตรวม 10 เมกะวัตต์ (FiT 5.66 บาทต่อหน่วย/ 25 ปี) ช่วยเพิ่มกำลังการผลิตจากโครงการพลังงานทดแทนรวม 32.7 เมกะวัตต์ (เดิม 22.7 เมกะวัตต์) ต่อเนื่องด้วยลุ้น Potential Upside เพิ่มเติม ระหว่างอยู่ในการเจรจาเข้าซื้อโรงไฟฟ้าชีวมวลเพิ่มเติม คาดกำลังผลิตราว 10 เมกะวัตต์ คาดทราบผลภายในช่วงไตรมาส 2 ปี 59
และหากบริษัทบรรลุการเจรจาได้ จะผลักดันให้ไตรมาส 3 ปี 59 กำไรสุทธิของบริษัททำจุดสูงสุดใหม่ จากการบันทึกรายได้เพิ่มอย่างก้าวกระโดดจากโรงไฟฟ้าและอัตรากำไรสุทธิที่สูงกว่าธุรกิจเดิมของบริษัท ในระยะสั้น ปัจจัยบวกการเปิดประมูลพลังงานชีวมวลในสามจังหวัดชายแดนภาคใต้ วันที่ 15-21 มิ.ย.16 และเปิดการเสนอแข่งขันด้านราคาวันที่ 8 ส.ค.16 เบื้องต้น PSTC คาดจะยื่นประมูลราว 5-8 เมกะวัตต์
ยังคงคำแนะนำ “ซื้อ” ที่ราคาเป้าหมาย 0.73 บาทต่อหุ้น
…
 
ผู้ถือหุ้นรายใหญ่
1.บริษัท เอ็ม.วี.ที.คอมมิวนิเคชั่น จำกัด (มหาชน) 705,820,500 หุ้น 15.96%
2.นายโสมพัฒน์ ไตรโสรัส 532,600,000 หุ้น 12.04%
3.นางวัลลภา ไตรโสรัส 510,700,000 หุ้น 11.55%
4.นายพระนาย กังวาลรัตน์ 406,696,000 หุ้น 9.20%
5.นายพรเทพ บูรณกุลไพโรจน์ 130,980,000 หุ้น 2.96%
 
รายชื่อกรรมการ
1.นาย ภาณุ ศีติสาร ประธานกรรมการ
2.นาย พระนาย กังวานรัตน์ ประธานเจ้าหน้าที่บริหาร
3.นาย พระนาย กังวานรัตน์ กรรมการ
4.นางสาว อนงค์ พานิชเจริญนาน กรรมการ
5.นาย อัณณพ พุ่มกุมาร กรรมการ